รัฐบาลไทย-ข่าวทำเนียบรัฐบาล-รมว.เฮ้ง สั่งการกรมการจัดหางานลงพื้นที่ให้กำลังใจญาติแรงงานไทยในยูเครน ตามข้อห่วงใย “ลุงตู่”
วันอาทิตย์ที่ 27 กุมภาพันธ์ 2565
รมว.เฮ้ง สั่งการกรมการจัดหางานลงพื้นที่ให้กําลังใจญาติแรงงานไทยในยูเครน ตามข้อห่วงใย “ลุงตู่”
กระทรวงแรงงาน รับข้อสั่งการนายกรัฐมนตรี บูรณาการหน่วยงานที่เกี่ยวข้องช่วยเหลือแรงงานไทยในยูเครน และเตรียมแนวทางรับสิทธิประโยชน์จากกองทุนฯ ให้เยียวยาทันทีที่ถึงไทย พร้อมลงพื้นที่แจงแนวทางช่วยเหลือและให้กําลังใจญาติแรงงานไทยในยูเครน
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ให้ความสําคัญและห่วงใยแรงงานไทยที่เดินทางไปทํางานในประเทศยูเครนอย่างยิ่ง หลังกองกําลังรัสเซียโจมตีกรุงเคียฟ ประเทศยูเครน และรัฐบาลยูเครนได้ประกาศสถานการณ์ฉุกเฉินเมื่อวันที่ 24 กุมภาพันธ์ที่ผ่านมา โดยสั่งการกระทรวงการต่างประเทศ และกระทรวงแรงงาน ประสานให้ความช่วยเหลือแรงงานไทยที่ทํางานในประเทศยูเครนที่มีการแจ้งความประสงค์เดินทางกลับประเทศไทย ให้สามารถเดินทางกลับประเทศไทยได้อย่างปลอดภัย เบื้องต้นกระทรวงการต่างประเทศได้จัดตั้งศูนย์ปฏิบัติการช่วยเหลือคนไทยในยูเครน ณ เมืองลวิฟ เพื่อเตรียมพาแรงงานไทยเดินทางกลับประเทศไทย ในส่วนกระทรวงแรงงานได้ประสานให้ข้อมูลแรงงานไทยที่แจ้งการเดินทางฯไว้กับกระทรวงแรงงาน เพื่อไม่ให้คนไทยตกหล่น และดําเนินการให้ความช่วยเหลือแรงงานไทยไปพร้อมกับกระทรวงการต่างประเทศในทุกขณะ
“ท่านนายกฯ ท่านห่วงใยแรงงานไทยในยูเครนมาก ห่วงใยไปถึงญาติและครอบครัวของแรงงานไทยที่อยู่ในประเทศไทย ซึ่งกําลังกังวลและร้อนใจ ตอนนี้ทั้งกระทรวงการต่างประเทศ กระทรวงแรงงาน และทุกหน่วยที่เกี่ยวข้องเร่งทํางานเต็มที่เพื่อพาคนไทยกลับบ้านอย่างปลอดภัยโดยเร็วที่สุด ผมในฐานะรัฐมนตรีว่าการกระทรวงแรงงาน ได้มอบหมายกรมการจัดหางานลงพื้นที่ประสานญาติของแรงงานไทย ให้ทราบแนวทางช่วยเหลือ ช่องทางการรับความช่วยเหลือ และแนวทางรับสิทธิประโยชน์สําหรับสมาชิกกองทุนเพื่อช่วยเหลือคนไทยที่ทํางานในต่างประเทศแล้ว เมื่อแรงงานไทยเดินทางกลับมาถึงสนามบินประเทศไทยจะจ่ายเงินสงเคราะห์ทันที”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า ปัจจุบันมีแรงงานไทยที่แจ้งการทํางานในประเทศยูเครนกับกรมการจัดหางาน จํานวน 139 คน เป็นสมาชิกกองทุนเพื่อช่วยเหลือคนหางานไปทํางานต่างประเทศ จํานวน 126 คน ทํางานอยู่ที่เมืองเคียฟ 94 คน โอเดสซา 21 คน ลวีฟ 7 คน และเมืองอื่น ๆ 17 คน ส่วนใหญ่มีภูมิลําเนาในจังหวัดนครราชสีมา อุบลราชธานี อุดรธานี มหาสารคาม และเชียงใหม่ ซึ่งล่าสุดได้มอบหมายจัดหางานจังหวัดที่มีแรงงานไทยเดินทางไปทํางานในประเทศยูเครน ลงพื้นที่พูดคุยประสานญาติของแรงงาน เพื่อชี้แจงช่องทางติดต่อและแนวทางให้ความช่วยเหลือแรงงานไทย โดยหากแรงงานไทยต้องการความช่วยเหลือให้ติดต่อขอความช่วยเหลือได้ที่ สถานเอกอัครราชทูต ณ กรุงวอร์ซอ ประเทศโปแลนด์ หมายเลข +48-696-642-348 ตลอด 24 ชั่วโมง หรือติดต่อผ่าน E-mail : thaiconsularwarsaw@thaiemb.pl นอกจากนี้กรมการจัดหางานยังพร้อมเป็นช่องทางหนึ่งในการประสานงานระหว่างญาติที่อยู่ในประเทศไทย และแรงงานไทยที่อยู่ในประเทศยูเครนเพื่อคลายความกังวล หากต้องการทราบข้อมูลเกี่ยวกับสถานการณ์ในประเทศยูเครน หรือประสานขอความช่วยเหลือ สามารถติดต่อสํานักงานจัดหางานจังหวัดได้ทุกจังหวัด เบื้องต้นมีการชี้แจงให้จัดเตรียมเอกสารที่ต้องใช้เพื่อรับสิทธิประโยชน์จากกองทุนเพื่อช่วยเหลือคนไทยที่ทํางานในต่างประเทศ โดยกรมการจัดหางานจะรับคําร้องขอการสงเคราะห์ ณ วันเดินทางกลับที่สนามบินไทย เพื่อจ่ายเงินสงเคราะห์ทันที สมาชิกกองทุนฯ จะได้รับเงินสงเคราะห์ กรณีกลับประเทศจากภัยสงคราม จํานวน 15,000 บาท